Document ID: 32004D0177

Απόφαση της Επιτροπής
της 20ής Φεβρουαρίου 2004
για την προσωρινή εισαγωγή εγγεγραμμένων ίππων που συμμετέχουν στους Ολυμπιακούς Αγώνες και στους Παραολυμπιακούς Αγώνες στην Ελλάδα το έτος 2004
[κοινοποιηθείσα υπό τον αριθμό Ε(2004) 499]
(Κείμενο που παρουσιάζει ενδιαφέρον για τον ΕΟΧ)
(2004/177/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/EΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), και ιδίως το άρθρο 19 σημείο ii),
Εκτιμώντας τα ακόλουθα:
(1) Σύμφωνα με την απόφαση 92/260/EΟΚ της Επιτροπής, της 10ης Απριλίου 1992, σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρημένων ίππων(2), και την απόφαση 93/197/ΕΟΚ της Επιτροπής, της 5ης Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή(3), πρέπει να δίνονται εγγυήσεις ότι μη ευνουχισμένοι επιβήτορες ηλικίας άνω των 180 ημερών δεν προκαλούν κινδύνους εξάπλωσης της ιογενούς αρτηρίτιδας των ιπποειδών.
(2) Εγγεγραμμένοι ίπποι που συμμετέχουν στους Ολυμπιακούς Αγώνες στην Αθήνα, στην Ελλάδα, τον Αύγουστο του 2004, θα τελούν υπό την κτηνιατρική επιτήρηση των αρμόδιων αρχών της Ελλάδας και της διοργανώτριας Διεθνούς Ιππικής Ομοσπονδίας (ΔΙΟ).
(3) Εγγεγραμμένοι ίπποι που συμμετέχουν στους Παραολυμπιακούς Αγώνες στην Αθήνα, στην Ελλάδα, τον Σεπτέμβριο του 2004, θα τελούν υπό την κτηνιατρική επιτήρηση των αρμόδιων αρχών της Ελλάδας.
(4) Είναι πιθανό ορισμένοι επιβήτορες που έχουν προκριθεί για τη συμμετοχή σε αυτές τις υψηλού επιπέδου ιππικές εκδηλώσεις να μην πληρούν τις απαιτήσεις που καθορίζονται στην απόφαση 92/260/EΟΚ ή στην απόφαση 93/197/ΕΟΚ, αντίστοιχα, ως προς την ιογενή αρτηρίτιδα των ιπποειδών.
(5) Ως εκ τούτου, θα πρέπει να παραχωρηθεί παρέκκλιση από τις ανωτέρω απαιτήσεις για ίππους που γίνονται προσωρινώς αποδεκτοί ή εισάγονται για αυτές τις αθλητικές εκδηλώσεις. Στην παρέκκλιση πρέπει να περιέχονται όροι ώστε να αποκλείεται τυχόν κίνδυνος εξάπλωσης της ιογενούς αρτηρίτιδας των ιπποειδών.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά παρέκκλιση από τις διατάξεις της απόφασης 92/260/ΕΟΚ, τα κράτη μέλη επιτρέπουν την προσωρινή αποδοχή εγγεγραμμένων μη ευνουχισμένων επιβητόρων με σκοπό τη συμμετοχή στις ιππικές εκδηλώσεις των Ολυμπιακών Αγώνων ή των Παραολυμπιακών Αγώνων στην Αθήνα, στην Ελλάδα, τον Αύγουστο και τον Σεπτέμβριο του 2004, αντίστοιχα, χωρίς να απαιτούνται οι διασφαλίσεις οι προβλεπόμενες σχετικά στην εν λόγω απόφαση, όσον αφορά την ιογενή αρτηρίτιδα των ιπποειδών, υπό τον όρο ότι πληρούνται οι όροι που καθορίζονται στην παράγραφο 2.
2. Το υγειονομικό πιστοποιητικό του ζώου που εκδίδεται σύμφωνα με το παράρτημα II της απόφασης 92/260/ΕΟΚ ανταποκρίνεται στις ακόλουθες απαιτήσεις:
α) το τμήμα III στοιχείο ε) σημείο v), των πιστοποιητικών Α, Β, Γ, Δ και Ε και το τμήμα ΙΙΙ στοιχείο στ) σημείο v) του πιστοποιητικού ΣΤ σχετικά με την ιογενή αρτηρίτιδα των ιπποειδών, διαγράφεται από τον εντεταλμένο κτηνίατρο που υπογράφει το πιστοποιητικό·
β) στα πιστοποιητικά προστίθενται τα ακόλουθα:
"Εγγεγραμμένος ίππος που έχει γίνει αποδεκτός σύμφωνα με την απόφαση 2004/177/ΕΚ της Επιτροπής(4)"
γ) στη δήλωση που επισυνάπτεται στα πιστοποιητικά προστίθενται τα ακόλουθα:
"Ο ίππος τον οποίο αφορά το παρόν πιστοποιητικό προορίζεται να συμμετάσχει στις ιππικές εκδηλώσεις των Ολυμπιακών Αγώνων/Παραολυμπιακών Αγώνων (διαγράψτε το μη ισχύον) και δεν θα χρησιμοποιηθεί για την αναπαραγωγή ή για τη συλλογή σπέρματος κατά τη διαμονή του σε κράτος μέλος της Ευρωπαϊκής Ένωσης.
Έχουν γίνει ρυθμίσεις για τη μεταφορά του ίππου εκτός της Ευρωπαϊκής Ένωσης χωρίς καθυστέρηση μετά τη λήξη των ιππικών εκδηλώσεων των Ολυμπιακών Αγώνων/Παραολυμπιακών Αγώνων (διαγράψτε το μη ισχύον).
Ημερομηνία και τόπος της προγραμματισμένης εξαγωγής από την Ευρωπαϊκή Ένωση: ...."
Άρθρο 2
1. Κατά παρέκκλιση από τις διατάξεις της απόφασης 93/197/ΕΟΚ, τα κράτη μέλη επιτρέπουν την προσωρινή εισαγωγή εγγεγραμμένων μη ευνουχισμένων επιβητόρων από τις Νήσους Φόκλαντ, το Κιργιζιστάν και το Σαιν Πιέρ και Μικελόν με σκοπό τη συμμετοχή στις ιππικές εκδηλώσεις των Ολυμπιακών Αγώνων ή των Παραολυμπιακών Αγώνων στην Αθήνα, στην Ελλάδα, τον Αύγουστο και τον Σεπτέμβριο του 2004, αντίστοιχα, χωρίς να απαιτούνται οι διασφαλίσεις οι προβλεπόμενες σχετικά στην εν λόγω απόφαση, όσον αφορά την ιογενή αρτηρίτιδα των ιπποειδών, υπό τον όρο ότι πληρούνται οι όροι που τάσσονται στην παράγραφο 2.
2. Το υγειονομικό πιστοποιητικό του ζώου που εκδίδεται σύμφωνα με το παράρτημα II της απόφασης 93/197/ΕΟΚ ανταποκρίνεται στις ακόλουθες απαιτήσεις:
α) το τμήμα III στοιχείο ε) σημείο v) των πιστοποιητικών Α, Β και Ζ, σχετικά με την ιογενή αρτηρίτιδα των ιπποειδών, διαγράφεται από τον εντεταλμένο κτηνίατρο που υπογράφει το πιστοποιητικό·
β) στα πιστοποιητικά προστίθενται τα ακόλουθα:
"Εγγεγραμμένος ίππος που έχει γίνει αποδεκτός σύμφωνα με την απόφαση 2004/177/ΕΚ της Επιτροπής(5)"
γ) στη δήλωση που επισυνάπτεται στα πιστοποιητικά προστίθενται τα ακόλουθα:
"Ο ίππος τον οποίο αφορά το παρόν πιστοποιητικό προορίζεται να συμμετάσχει στις ιππικές εκδηλώσεις των Ολυμπιακών Αγώνων/Παραολυμπιακών Αγώνων (διαγράψτε το μη ισχύον) και δεν θα χρησιμοποιηθεί για την αναπαραγωγή ή για τη συλλογή σπέρματος κατά τη διαμονή του σε κράτος μέλος της Ευρωπαϊκής Ένωσης.
Έχουν γίνει ρυθμίσεις για τη μεταφορά του ίππου εκτός της Ευρωπαϊκής Ένωσης χωρίς καθυστέρηση μετά τη λήξη των ιππικών εκδηλώσεων των Ολυμπιακών Αγώνων/Παραολυμπιακών Αγώνων (διαγράψτε το μη ισχύον).
Ημερομηνία και τόπος της προγραμματισμένης εξαγωγής από την Ευρωπαϊκή Ένωση: ...."
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 20 Φεβρουαρίου 2004.

Labels: 3
0
18
6